Frank Jensen (S), 2000-03-16:
Det fremgår af Retsudvalgets betænkning, at et enstemmigt udvalg indstiller lovforslaget til vedtagelse uændret, men at et flertal i udvalget ikke fuldt ud kan støtte den sanktionspraksis med hensyn til samfundstjeneste, der lægges op til i lovforslagets bemærkninger.
Som det også påpeges i mindretalsudtalelsen i udvalgsbetænkningen, udgør de partier, der tilsammen udgør et flertal i Retsudvalget, imidlertid ikke et flertal her i Folketinget, tværtimod.
Jeg vil derfor gerne for god ordens skyld slå fast, som også mindretallet i Retsudvalget har gjort det, at en vedtagelse af lovforslaget indebærer, at det er de vejledende retningslinjer i lovforslagets bemærkninger og ikke flertallets udtalelser i Retsudvalgets betænkning, der kommer til at danne grundlag for domstolenes praksis på dette område.
Inden jeg kommenterer de begrænsninger i anvendelsen af samfundstjeneste, som de borgerlige partier lægger op til i Retsudvalgets betænkning, vil jeg kort kommentere et andet element i disse partiers betænkningsbidrag.
Det fremgår af betænkningen, at de borgerlige partier ønsker, at den afsoningskapacitet, som frigøres ved forslaget, anvendes til hurtigere afsoning af voldsdømte.
Det står jeg lidt uforstående over for - ikke fordi jeg ikke støtter hurtig afsoning, for det gør jeg, og det gør regeringen, men fordi faktum er, at der ikke er nogen voldsdømte, som ikke kommer til afsoning rettidig på grund af manglende afsoningskapacitet. Jeg har senest den 16. december sidste år orienteret Folketingets Retsudvalg om status for målsætningerne om hurtig behandling af voldssager, som er opstillet i voldspakken.
For Kriminalforsorgen er målsætningen, at voldsdømte skal påbegynde afsoning senest 30 dage efter dommen, og dette mål opfyldes i 70 pct. af sagerne.
Men der er som sagt ingen voldsdømte, som ikke kommer til afsoning inden 30 dage efter dommen på grund af manglende afsoningskapacitet, og Kriminalforsorgen har endvidere iværksat initiativer for i endnu højere grad at opfylde målsætningen.
En øget anvendelse af samfundstjeneste vil i øvrigt medføre øgede udgifter til Kriminalforsorgen i fremtiden, og disse udgifter kan alene finansieres ved en tilsvarende indskrænkning af Kriminalforsorgens afsoningskapacitet.
De partier, der deltager i flerårsaftalen om Kriminalforsorgens bevillinger, må altså - hvis man får udvidet anvendelsen af samfundstjeneste på dette område - anvise kompenserende besparelser, hvis man ikke ønsker at reducere afsoningskapaciteten.
Konsekvensen af disse forslag vil være en meget væsentlig begrænsning i antallet af samfundstjenestedomme i forhold til det, regeringen lægger op til med lovforslaget. Efter gældende praksis idømmes der således først frihedsstraf i førstegangstilfælde ved en promille på over 2,0, og det er derfor kun i dette område, at samfundstjeneste fremover forudsættes anvendt.
Også begrænsningen med hensyn til gentagelsestilfælde vil få stor betydning.
Som altid er det svært at skønne helt præcist over virkningerne, men efter vort bedste skøn vil det betyde, at der kun bliver frigjort lige godt halvdelen af den i lovforslaget forudsatte afsoningskapacitet.
De borgerlige partiers forslag tømmer altså reelt lovforslaget for en stor del af dets indhold.
Efter regeringens opfattelse er der med lovforslaget foretaget en rigtig afvejning mellem hensynet til at sikre overholdelse af færdselslovens regler om spirituskørsel og hensynet til at undgå de negative personlige og sociale konsekvenser, som et fængselsophold uundgåeligt har.
Det er regeringens opfattelse, at samfundstjeneste og de tilhørende tillægsbøder tilsammen vil være en ganske følelig sanktion, og at lovforslaget ikke vil medføre en svækkelse af den præventive effekt.
Jeg har i den forbindelse noteret mig, at også de borgerlige partier forventer, at den præventive effekt ikke svækkes ved lovforslaget.
Regeringen kan derfor ikke støtte forslaget om en begrænsning af anvendelsesområdet for samfundstjeneste ved spirituskørsel og ser frem til, at det flertal, der er i Tinget, også vil sikre, at det ikke sker, når lovforslaget skal vedtages.